Færøernes nationalgalleri er landets kunstmuseum og hovedmuseum, hvor det bedste af færøsk kunst vises frem. Samlingen består af ca. 2500 værker, primært malerier men også grafik, skulpturer, installationer og tekstiler. De ældste værker er fra 1830'erne, og samlingen går helt op til nutiden. Nationalgalleriet har indrettet et stort afsnit på museet, hvor den permanente kunstsamling vises frem. Her kan du opleve den færøske natur og det særegne landskab omsat til billeder. Du kan se billeder, der gengiver Færøernes grønne fjelde, stejle bjerge, det omkransende hav, se billeder af forunderlige sten- og klippeformationer, det rige fugleliv, de mange får, de pittoreske bygder og ikke mindst billeder, der skildrer det skiftende vejrlig på Færøerne. Blandt hovedværkerne i kunstmuseets samling finder du en totalinstallation i glas, som hele familien kan gå ind i, og her få oplevelsen af at svæve midt på havet. Optisk kan du se 700 meter op og ned. Gør dig klar til en svimlende kunstoplevelse, der kan udfordre din højdeskræk. Kunstværker lavet af færøsk hestehår, en udstoppet færøsk vædder og ravn, og værker lavet af strik og uld er blandt museets særegne perler, som du ikke kan opleve andre steder i verden. Nationalgalleriet er en topattraktion for mange rejsende, fordi kunstmuseet giver den besøgende en oplevelse af landet, naturen og landskabet omdannet til billedlig form.